
Lélek-tér-kép I-II-III.
Gricák Ingrid
Nyíregyházi Egyetem, Vizuális Kultúra Intézet
Vizuális kultúra tanári mesterszak
2024 /2025 tanév II.évfolyam
Témavezető: Tarnóczi József - festőművész, mesteroktató
Az általam készített sorozat részben tükrözi a belső világomat, másrészt pedig elvonatkoztat a valóságtól. A képek célja, hogy megszólítsák a nézőt egy elvontnak nevezhető formakészleten keresztül, és kibillentsék megszokott, tárgyiasult világából.
Munkáim nonfiguratív alakzatok láncolataiból épülnek fel: e grafikai jellegű formák folytonos alakulásban vannak, tereket, rétegződéseket és ezeken keresztül érzéseket közvetítenek. Kompozícióimban a benső világ tárgyiasítására törekszem, miközben élő, eleven lelki folyamatok leképeződéseként tekintek e rajzi, grafikai alakításra, s egyben a kísérletezés sajátos nyomaira. Segédeszközként használtam referenciákat ihlet gyanánt különböző korok művészeitől, valamint saját vázlatokat készítettem anyagkísérletek segítségével. Fontosnak tartom a vázlatok elkészítését, mert ezek segítenek a gondolataim rendszerbe igazításában, és bizonyos támpontként szolgálnak.
A három darab, 40x40 cm-es kompozíciót négyzet alapra készítettem akvarellpapírra. Eszközként tust használtam, mivel a tus tökéletes eszköz különböző karakterű jelek és formák, pontok és vonalak kialakítására, és azokon keresztül érzésbeli folyamatok megragadására, téri rétegződések és szövevényes alakzatok megjelenítésére. A fekete tus anyagszerűsége, bársonyos szépsége leginkább akvarellpapíron érvényesül. Tapasztalataim szerint néhány vonal, folt, jelzésszerű alakzat vagy akár a csupasz felületek és kihagyások is elvezethetnek új, egészen sajátos megoldásokhoz.
Számomra fontos, hogy megragadjam a néző figyelmét egy gazdagon felépített részlettel, amelyben el is tud veszni, képes azonosulni azzal, miközben saját belső folyamatait is a képekbe vetíti. Véleményem szerint, ha sikerül megértenünk önmagunkat, meg tudjuk érteni a képekben elrejtett „lélek-tér-képet” is.



